園丁以菊爲屏爲船轉庵竹院諦賞不足分題得塔字
作者：許及之
朝代：宋

paragraphs: 眷彼東籬花，忽作西靈塔。
又如船子泛，復似南屏闔。
園翁起童心，須彌欣芥納。
分題要鏗鏘，飫秋振蕭颯。
我合浮屠尖，工須畫溪罨。
崚嶒玉崔嵬，團欒金匼匝。
儼然香色俱，間彼青黄雜。
天成具體相，人事因假合。
願修衣裓供，用作布地蹋。
那將有漏身，久實無縫合。
轉庵曾著語，竹院嘗掛搭。
我有一句子，無問亦無答。